KLASA: P-255/22

URBROJ: 711-02-01/06-2024-10

Zagreb, 16. travnja 2024.

**VESNA BEDEKOVIĆ**

**Zastupnica u Hrvatskom saboru**

**Predmet: VESNA BEDEKOVIĆ, zastupnica u Hrvatskom saboru**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 16. travnja 2024. godine, odlučilo da u odnosu na Vas **ne postoje pretpostavke za pokretanje postupka** vezano za moguću povredu odredbe članka 7. točke c) ZSSI-a.

Naime, Povjerenstvo je dana 04. svibnja 2022. godine protiv Vas zaprimilo neanonimnu prijavu u kojoj je u bitnom navedeno da se traži da Povjerenstvo utvrdi ima li elemenata sukoba interesa i zlouporabe položaja u Vašem profesionalnom napredovanju za vrijeme obnašanja dužnosti saborske zastupnice, ministrice za demografiju, obitelj, mlade i socijalnu politiku te predsjednice Odbora za obrazovanje, znanost i kulturu Hrvatskog sabora. Navedeno je da ste 13. listopada 2016. godine napustili radno mjesto dekanice Visoke škole za menadžment u turizmu i informatici u Virovitici u nastavnom zvanju profesorice više škole, da bi već na sjednici Stručnog vijeća za društveno područje Sveučilišta u Zadru 18. veljače 2019. godine bili izabrani u znanstveno-nastavno zvanje izvanredne profesorice na Odjelu za nastavničke studije u Gospiću. Također, navedeno je da ste u to vrijeme imali odobrenje Povjerenstva samo za obavljanje edukacijske djelatnosti na Visokoj školi za menadžment, što je i razumljivo, s obzirom da ste te djelatnosti obavljali prije nego što ste se počeli profesionalno baviti politikom. Nadalje se u prijavi navodi da takve situacije pobuđuju sumnju u trgovinu utjecajem, jer se javlja sumnja u koincidenciju jer ste za vrijeme dok se provodi postupak izbora za vanjskog člana, bili predsjednica Odbora za obrazovanje, znanost i kulturu, promovirani u nastavno zvanje Sveučilišta u Zadru, a rektorica tog Sveučilišta i profesorica na Odjelu za pedagogiju bila imenovana za vanjsku članicu tog odbora. Zaključno je navedeno da je Povjerenstvo u svojem mišljenju od 24. srpnja 2019. godine bilo „široke ruke“ i izdalo opće odobrenje za obavljanje nastave na domaćim i inozemnim sveučilištima i učilištima.

Člankom 3. stavkom 1. točkom 3. ZSSI-a propisano je da su zastupnici u Hrvatskom Saboru obveznici ZSSI-a te ste stoga Vi povodom obnašanja dužnosti zastupnice u Hrvatskom Saboru dužni poštivati odredbe ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je radi utvrđivanja činjenica u postupku, dopisom broj 711-I-1157-Pp-255/22-02-23 od 08. srpnja 2022. godine, zatražilo od Sveučilišta u Zadru da dostavi očitovanje i dokumentaciju vezanu uz postupak izbora Vas kao nastavnika u znanstveno-nastavno zvanje naslovnog izvanrednog profesora za znanstveno područje društvenih znanosti, polje pedagogija na Odjelu za nastavničke studije u Gospiću.

Također, Povjerenstvo je dopisima broj 711-I-1158-Pp-255/22-03-23 od 08. srpnja 2022. godine i 711-I-1962-Pp-255-22/23-06-24 od 20. rujna 2023. godine od Hrvatskog sabora zatražilo da dostavi dokumentaciju i pojašnjenja vezano uz postupak imenovanja Dijane Vican za članicu Odbora za obrazovanje, znanost i kulturu Hrvatskog sabora.

Zaključno, Povjerenstvo je dopisom broj 711-I-1963-Pp-255-22/23-07-24 od 20. rujna 2023. godine, od Ministarstva rada, mirovinskog sustava, obitelji i socijalne politike zatražilo podatak je li navedeno ministarstvo stupalo u poslovni odnos sa Sveučilištem u Zadru za vrijeme dok je obveznica Vesna Bedeković bila ministrica za demografiju, mlade i socijalnu politiku, ako jest, što je bio predmet poslovnog odnosa i koliko je iznosila vrijednost u svakoj godini te je li navedena obveznica poduzimala bilo koje radnje ili odlučivala u postupku koji je prethodio nastanku tog poslovnog odnosa.

Nastavno na naprijed navedeni upit, Sveučilište u Zadru je dana 15. srpnja 2022. godine, dostavilo podatke i dokumentaciju, iz kojih proizlazi da je Sveučilište u Zadru, temeljem rješenja Ministarstva znanosti i obrazovanja, ovlaštena ustanova za provođenje izbora u znanstveno-nastavna zvanja. Navedeno je da je Stručno vijeće Odjela za nastavničke studije u Gospiću na svojoj sjednici 09. svibnja 2018. godine, uputilo molbu Stručnom vijeću za društveno područje da se pokrene natječajni postupak za izbor jednog nastavnika u znanstveno-nastavno zvanje naslovnog izvanrednog profesora za znanstveno područje društvenih znanosti, polje pedagogija, na Odjelu za nastavničke studije u Gospiću te je predložilo sastav Stručnog povjerenstva. Nadalje, navedeno je da je Stručno vijeće za društveno područje Sveučilišta u Zadru na sjednici održanoj 18. svibnja 2018. godine, donijelo odluku o raspisivanju navedenog natječaja te o imenovanju Stručnog Povjerenstva u sastavu profesora …………………………………………………….

Također, istaknuto je da je natječaj objavljen 04. lipnja 2018. godine na mrežnim stranicama Sveučilišta u Zadru, na oglasnim pločama tog sveučilišta, na oglasnim pločama Hrvatskog zavoda za zapošljavanje, u Zadarskom listu, Narodnim Novinama, Euraxess Jobs portalu i na mrežnim stranicama Hrvatskog zavoda za zapošljavanje u Zadru te da je prijavu za izbor u nastavno zvanje naslovnog izvanrednog profesora podnijela samo Vesna Bedeković. Navedeno je i da je na prijedlog Stručnog povjerenstva koje je za pristupnicu dalo svoje mišljenje o ispunjavanju uvjeta iz Pravilnika o uvjetima za izbor u nastavna zvanja, Stručno vijeće za društveno područje na II. redovitoj sjednici u akademskoj godini 2018./2019. utvrdilo da pristupnica ispunjava uvjete za izbor u znanstveno zvanje višeg suradnika u znanstvenom području društvenih znanosti, polje pedagogija. Ujedno je istaknuto da je Matični odbor za područje društvenih znanosti-polje pedagogije, logopedije, edukacijsko-rehabilitacijske znanosti i kineziologije, prihvatilo prijedlog Stručnog vijeća za društveno područje Sveučilišta u Zadru na 10. sjednici održanoj 17. prosinca 2018. godine te izabralo pristupnicu u znanstveno zvanje višeg znanstvenog suradnika. Nadalje, navedeno je da je Stručno povjerenstvo izvijestilo da pristupnica dr.sc. Vesna Bedeković ispunjava uvjete za izbor u znanstveno- nastavno zvanje naslovnog izvanrednog profesora za znanstveno područje društvenih znanosti, polje pedagogija, na Odjelu za nastavničke studije u Gospiću Sveučilišta u Zadru te je Stručno vijeće Odjela za nastavničke studije u Gospiću predložilo izbor dr. sc. Vesne Bedeković za nastavnika u znanstveno-nastavno zvanje naslovnog izvanrednog profesora za znanstveno područje društvenih znanosti, polje pedagogija, na Odjelu za nastavničke studije u Gospiću Sveučilišta u Zadru. Zaključno, navedeno je da je Stručno vijeće za društveno područje prihvatilo izvješće Stručnog povjerenstva, odluku nadležnog matičnog odbora i preporuku nadležnog odjelnog vijeća te dalo pozitivno mišljenje za izbor i donijelo odluku o izboru dr.sc. Vesne Bedeković za nastavnika u znanstveno-nastavno zvanje naslovnog izvanrednog profesora za znanstveno područje društvenih znanosti, polje pedagogija, na Odjelu za nastavničke studije u Gospiću Sveučilišta u Zadru. Iz dostavljene dokumentacije vidljivo je da je Odluku o izboru Vesne Bedeković u znanstveno-nastavno zvanje izvanrednog profesora dana 18. veljače 2019. godine potpisala rektorica Sveučilišta u Zadru Dijana Vican te je u navedenoj odluci detaljno obrazložena procedura u odnosu na navedeni izbor.

Nadalje, Hrvatski sabor odgovorio je na naprijed navedeno traženje Povjerenstva, dopisom od 29. rujna 2023. godine, navodeći da u X. sazivu Hrvatskog sabora, od 22. srpnja 2020., dr. sc. Vesna Bedeković obnaša dužnost predsjednice Odbora za obrazovanje, znanost i kulturu Hrvatskog sabora, od 31. srpnja 2020. godine u kontinuitetu do danas te da je na navedenu dužnost imenovana Odlukom o izboru predsjednice, potpredsjednika i članova Odbora za obrazovanje, znanost i kulturu Hrvatskog sabora („Narodne novine“ broj 90/2020). Nadalje, navedeno je da je postupak imenovanja članova radnih tijela odnosno vanjskih članova odbora sukladno članku 57. stavku 3., 4., i 5., Poslovnika Hrvatskog sabora („Narodne novine“ broj 81/13, 113/15, 68/17, 29/8, 53/20 i 123/20) u nadležnosti Odbora za izbor, imenovanja i upravne poslove Hrvatskog sabora i odvija se u skladu s navedenim odredbama Poslovnika. Također, javni poziv za predlaganje kandidata upućuje Odbor za izbor, imenovanja i upravne poslove Hrvatskog sabora, a da se javnim pozivom pozivaju ovlašteni predlagatelji da u odgovarajućem roku predlože kandidate za radna tijela Hrvatskog sabora koja prema Poslovniku imaju mogućnost da se u njih imenuju tzv. vanjski članovi te da se životopisi kandidata objavljuju na mrežnim stranicama Hrvatskog sabora, a da Odbor za izbor, imenovanja i upravne poslove Hrvatskog sabora, nakon prikupljenih kandidatura, uz mišljenja klubova zastupnika na temelju pristiglih kandidatura, utvrđuje prijedloge odluka o imenovanju članova u radna tijela. Zaključno je navedeno da Odbor za izbor, imenovanja i upravne poslove Hrvatskog sabora u postupku imenovanja tzv. vanjskih članova radnih tijela ne provodi konzultacije sa predsjednicima, potpredsjednicima i članovima radnih tijela u koje se navedeni kandidati imenuju. Također, u prilogu dopisa od 15. srpnja 2022. godine, Hrvatski sabor dostavio je dokumentaciju vezano za izbor Dijane Vican, za članicu Odbora za obrazovanje, znanost i kulturu Hrvatskog sabora.

Zaključno, Ministarstvo rada, mirovinskog sustava, obitelji i socijalne politike odgovorilo je na traženje Povjerenstva dopisom od 04. listopada 2023. godine navodeći da je uvidom u poslovne knjige Ministarstva za demografiju, obitelj, mlade i socijalnu politiku utvrđeno da nije bilo poslovnih odnosa sa Sveučilištem u Zadru u periodu dok je ministrica bila Vesna Bedeković.

Člankom 7. točkom c) ZSSI-a propisano je da je obveznicima ZSSI-a zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo je uvidom u Registar obveznika koji ustrojava utvrdilo da ste obnašali dužnost zastupnice u Hrvatskom saboru od 14. listopada 2016. godine do 19. srpnja 2019. godine, potom ministrice za demografiju, mlade i socijalnu politiku u razdoblju od 19. srpnja 2019. godine do 21. srpnja 2020. godine, dok trenutno obnaša dužnost zastupnice u Hrvatskom saboru počevši od 22.srpnja 2020. godine. Nadalje, uvidom u dokumentaciju dostavljenu od strane Hrvatskog sabora utvrđeno je da ste dana 31. srpnja 2020. godine imenovani za predsjednicu Odbora za obrazovanje, znanost i kulturu Hrvatskog sabora i da tu dužnost obnašate trenutno. Slijedom navedenog, razvidno je da Vaše obnašanje dužnosti kao predsjednice naprijed navedenog Odbora u Hrvatskom saboru nije koincidiralo sa izborom u nastavno zvanje izvanrednog profesora, budući je odluka o izboru u nastavno zvanje izvanrednog profesora donesena 18. veljače 2019. godine. Ujedno Povjerenstvo ističe kako je izvršilo uvid u predmet M-106/19 u kojem Vam je dana 24. srpnja 2019. godine dana suglasnost da možete održavati nastavu na domaćim i inozemnim visokim učilištima, uključujući mentorstvo studentima u svojstvu vanjskog suradnika na temelju ugovora o djelu te za navedeno primati naknadu.

Nadalje, u odnosu imenovanje Dijane Vican kao vanjskog člana navedenog Odbora, iz dostavljene dokumentacije nesporno proizlazi da je istu kao članicu predložio Rektorski zbor, a prijavu je potpisao predsjednik Marin Milković. Također, utvrđeno je da je na 8. sjednici Odbora za izbor, imenovanja i upravne poslove Hrvatskog sabora od 28. siječnja 2021. godine na prijedlog predsjednice Odbora, jednoglasno usvojen prijedlog Odluke o imenovanju članova tog Odbora, među kojima je bila i Dijana Vican. Nadalje, iz fonograma rasprave u Hrvatskom saboru vidljivo je da je dana 05. veljače 2021. godine, 126 zastupnika glasovalo za Odluke koje je je Odbor za izbor, imenovanja i upravne poslove Hrvatskog sabora predložio. Slijedom navedenog, vidljivo je da kao predsjednica Odbora za obrazovanje, znanost i kulturu Hrvatskog sabora niste bile uključeni u radnje koje su se odnosile na imenovanje vanjskih članova tog Odbora, već je radnje poduzimao i dao prijedlog kandidata Odbor za izbor, imenovanja i upravne poslove Hrvatskog sabora.

Također, u odnosu na Vaš izbor u nastavno zvanje izvanrednog profesora, Povjerenstvo ističe da ste imenovani po propisanoj proceduri, na prijedlog nadležnih tijela, a iako je odluku o izboru potpisala Dijana Vican, utvrđeno je da između Vas i Dijane Vican nema odnosa povezanosti, niti se navedeno uopće navodi u prijavi, a niti je Odbor kojim u Hrvatskom saboru predsjedate bio uključen u njezino imenovanje kao vanjske članice tog Odbora, kako je to naprijed i obrazloženo. Ujedno, kod glasanja o njezinom izboru nije bilo ni potrebe da se izuzmete kao zastupnica u Hrvatskom sabiru, jer nije utvrđen odnos povezanosti, a posebno kada se uzme u obzir i praksa Visokog upravnog suda Republike Hrvatske istaknuta u presudi UsII-12/23-4 od 22. veljače 2023. da zastupnik smije glasati i sam za sebe.

Slijedom svega navedenog, Povjerenstvo je donijelo odluku da ne postoje pretpostavke za pokretanje postupka vezano za moguću povredu odredbe članka 7. točke c) ZSSI-a, a niti bilo koje druge odredbe ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Vesna Bedeković, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana